[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.2.2009

COM(2009) 33 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕΚ) αριθ. 450/2003 του Ευρωπαϊκού Κοινοβουλίου και του Συμβουλίου, της 27ης Φεβρουαρίου 2003, σχετικά με το δείκτη κόστους εργασίας

1. Εισαγωγη

Το κόστος εργασίας αποτελεί σημαντική συνιστώσα για την ανάλυση της βραχυπρόθεσμης και μεσοπρόθεσμης οικονομικής ανάπτυξης. Ως εκ τούτου, η Επιτροπή και η Ευρωπαϊκή Κεντρική Τράπεζα εκτιμούν ότι η έγκαιρη κατάρτιση δείκτη κόστους εργασίας για την Ευρωπαϊκή Ένωση και την ευρωζώνη είναι κρίσιμης σημασίας για την αξιολόγηση της πληθωριστικής πίεσης που μπορεί να δημιουργείται από τις εξελίξεις στην αγορά εργασίας. Επίσης, ο δείκτης κόστους εργασίας είναι σημαντικός για τις μισθολογικές διαπραγματεύσεις των κοινωνικών εταίρων και για την ίδια την Επιτροπή όσον αφορά την παρακολούθηση των βραχυπρόθεσμων εξελίξεων του κόστους εργασίας. Ο δείκτης κόστους εργασίας είναι ένας από τους κύριους ευρωπαϊκούς οικονομικούς δείκτες (ΚΕΟΔ).[1]

Ο κανονισμός (ΕΚ) αριθ. 450/2003 του Ευρωπαϊκού Κοινοβουλίου και του Συμβουλίου, της 27ης Φεβρουαρίου 2003, σχετικά με το δείκτη κόστους εργασίας θεσπίζει ένα κοινό πλαίσιο για την κατάρτιση και τη διαβίβαση συγκρίσιμων δεικτών κόστους εργασίας στην Κοινότητα (ΕΕ L 69, 13.3.2003, σ. 1). Η Επιτροπή (Eurostat) δημοσιεύει τριμηνιαίο δελτίο τύπου σχετικά με το δείκτη κόστους εργασίας.[2]

Τον Ιούλιο του 2003, η Επιτροπή εξέδωσε εκτελεστικό κανονισμό (κανονισμός ΕΚ αριθ. 1216/2003, ΕΕ L 169 της 8.7.2003, σ. 37), ο οποίος ορίζει λεπτομερέστερα τις διαδικασίες διαβίβασης του δείκτη, τις συγκεκριμένες (εποχικές) διορθώσεις που πρέπει να γίνονται και το περιεχόμενο των εθνικών εκθέσεων ποιότητας. Από την τελευταία έκθεση προς το Ευρωπαϊκό Κοινοβούλιο και το Συμβούλιο το 2006[3], η Επιτροπή εξέδωσε νέο κανονισμό ΕΚ αριθ. 224/2007, της 1ης Μαρτίου 2007 (ΕΕ L 64 της 2.3.2007, σ. 23). Ο εν λόγω κανονισμός τροποποιεί τον εκτελεστικό κανονισμό του 2003 και επεκτείνει το πεδίο εφαρμογής του δείκτη κόστους εργασίας προκειμένου να καλύψει τις οικονομικές δραστηριότητες που ορίζονται στους τίτλους Λ, Μ, Ν και Ξ της NACE αναθ. 1. Η επέκταση αυτή σημαίνει ότι θα καλύπτονται επίσης και μη εμπορεύσιμες υπηρεσίες, οι οποίες αποτελούν το μεγαλύτερο μέρος των εν λόγω τίτλων και ενδεχομένως έχουν διαφορετική δυναμική από αυτή των εμπορεύσιμων υπηρεσιών.

Το άρθρο 13 του κανονισμού (ΕΚ) αριθ. 450/2003 απαιτεί την ανά διετία υποβολή εκθέσεων σχετικά με την εφαρμογή του κανονισμού. Οι εκθέσεις αυτές αξιολογούν, ειδικότερα, την ποιότητα των στοιχείων ΔΚΕ και των αναδρομικών στοιχείων που διαβιβάζονται. Η σύνταξη ετήσιων εθνικών εκθέσεων ποιότητας προβλέπεται από το άρθρο 8 παράγραφος 2 του κανονισμού. Στο παράρτημα Ι του εκτελεστικού κανονισμού (κανονισμός (ΕΚ) αριθ. 1216/2003), η ποιότητα του δείκτη κόστους εργασίας αποσκοπεί να καλύψει τις ακόλουθες διαστάσεις: καταλληλότητα, ακρίβεια, επικαιρότητα και χρονική συνέπεια, προσβασιμότητα και σαφήνεια, συγκρισιμότητα , συνεκτικότητα και πληρότητα.

Δεδομένου ότι έχει σημειωθεί ουσιαστική πρόοδος όσον αφορά τη συγκρισιμότητα και την πληρότητα, η παρούσα έκθεση θα επικεντρωθεί στην ακρίβεια, την επικαιρότητα και τη συνεκτικότητα. Οι μικρές παρατυπίες όσον αφορά καθυστερήσεις στη διαβίβαση δεν αναφέρονται, καθώς, κανονικά, πρόκειται για προσωρινό φαινόμενο.

Το παράρτημα της παρούσας έκθεσης περιλαμβάνει τις επικείμενες εθνικές ενέργειες βελτίωσης από όσα κράτη μέλη έχουν υποβάλει τις πληροφορίες αυτές.

2. Η γενική πρόοδοσ μετα την τελευταια εκθεση

Από την τελευταία έκθεση, το 2006, έχει σημειωθεί ουσιαστική πρόοδος, ιδίως όσον αφορά τη διαθεσιμότητα και την ποιότητα του δείκτη κόστους εργασίας. Γενικά, οι αναθεωρήσεις παρελθόντων στοιχείων έχουν μειωθεί, όπως έχει μειωθεί και η μεταβλητότητα του δείκτη. Στο μεταξύ, όλα τα κράτη μέλη έχουν παραδώσει αναδρομικά στοιχεία, τα οποία σε πολλές περιπτώσεις δεν υπήρχαν ούτε το 2006. Και τα δύο νέα κράτη μέλη (Βουλγαρία και Ρουμανία) μπόρεσαν να παράσχουν το δείκτη κόστους εργασίας βάσει των προτύπων ποιότητας που ορίζονται στον κανονισμό (ΕΚ) αριθ. 450/2003. Μέχρι σήμερα, όλα τα κράτη μέλη έχουν εφαρμόσει το δείκτη κόστους εργασίας και τα στοιχεία παραδίδονται, με ορισμένες εξαιρέσεις, τακτικά στην Επιτροπή (Eurostat) εντός των υποχρεωτικών προθεσμιών.

Η διαθεσιμότητα του δείκτη από όλα τα κράτη μέλη της Κοινότητας καθιστά εφικτή τη σύνταξη των συνολικών στατιστικών της Ευρωπαϊκής Ένωσης και τη σύγκριση με επαρκή ακρίβεια της εξέλιξης του ωριαίου κόστους εργασίας μεταξύ των κρατών μελών. Υφίσταται, εντούτοις, σειρά ζητημάτων ποιότητας για τα οποία συνεχίζουν να απαιτούνται περαιτέρω προσπάθειες από ορισμένα κράτη μέλη προκειμένου να ολοκληρώσουν τη διαδικασία εναρμόνισης. Τα εν λόγω ζητήματα αναλύονται παρακάτω.

Ενώ τα κράτη μέλη έχουν εφαρμόσει τα αναγκαία μέσα για την κατάρτιση του ΔΚΕ, η Επιτροπή (Eurostat) διατήρησε και βελτίωσε το σύστημα κατάρτισής της που επιτρέπει την έγκαιρη παραλαβή, επαλήθευση, διαχείριση, αποθήκευση και διάδοση των στοιχείων που αφορούν το δείκτη κόστους εργασίας. Οι διαδικασίες αυτές, οι οποίες τέθηκαν πλήρως σε λειτουργία το 2005, υπόκεινται σε διαρκή αναθεώρηση και επικαιροποίηση.

2. 1 Επέκταση στους τίτλους Λ έως Ξ της NACE αναθ. 1 και μετάβαση στη NACE αναθ. 2

Ο κανονισμός (ΕΚ) αριθ. 224/2007, της 1ης Μαρτίου 2007, (ΕΕ L 64 της 2.3.2007, σ. 23) επέκτεινε την κάλυψη του ΔΚΕ στις μη εμπορεύσιμες υπηρεσίες. Από το πρώτο τρίμηνο του 2007, τα εποχικά διορθωμένα στοιχεία του ΔΚΕ για τους τίτλους Λ έως Ξ της NACE πρέπει να διαβιβάζονται στη Eurostat κάθε τρίμηνο. Όταν υπάρχουν στοιχεία τεσσάρων ετών για ένα κράτος μέλος, οι σειρές πρέπει επίσης να διαβιβάζονται διορθωμένες εποχικά και ως προς τις εργάσιμες ημέρες. Επί του παρόντος, αυτά τα στοιχεία, συμπεριλαμβανομένων των εποχικά και ως προς τις εργάσιμες ημέρες διορθωμένων στοιχείων, διαβιβάζονται από όλα τα κράτη μέλη για τα οποία δεν ισχύει παρέκκλιση. Οι παρεκκλίσεις για το Βέλγιο, τη Δανία, την Ελλάδα, την Ισπανία, τη Γαλλία, την Ιρλανδία, την Ιταλία, την Κύπρο, το Λουξεμβούργο, τη Μάλτα, την Αυστρία, την Πολωνία και τη Σουηδία λήγουν την καταληκτική ημερομηνία που έχει οριστεί για την παράδοση των στοιχείων του πρώτου τριμήνου του 2009. Μετά τη συγκεκριμένη ημερομηνία, οι σειρές στοιχείων για όλα τα κράτη μέλη θα πρέπει να περιλαμβάνουν τους τίτλους Λ έως Ξ της NACE αναθ. 1.

Ταυτόχρονα, ο κανονισμός (ΕΚ) αριθ. 1893/2006, της 20ής Δεκεμβρίου 2006, (ΕΕ L 393 της 30.12.2006, σ. 1) σχετικά με την αλλαγή της ονοματολογίας από τη NACE αναθ. 1 στη NACE αναθ. 2 θα αρχίσει να ισχύει για το ΔΚΕ. Τα στοιχεία που παραδίδονται για το πρώτο τρίμηνο του 2009 θα πρέπει να είναι ήδη κωδικοποιημένα σύμφωνα με τη NACE αναθ. 2. Οι αναγκαίες αλλαγές στο περιβάλλον κατάρτισης του δείκτη βάσει αυτής της μεταβολής στην ταξινόμηση των οικονομικών δραστηριοτήτων έχουν ήδη εφαρμοστεί από την Επιτροπή (Eurostat) και η Επιτροπή παρακολουθεί την πρόοδο των κρατών μελών όσον αφορά την υπό εξέλιξη εφαρμογή της μεταβολής στην ταξινόμηση. Για την προετοιμασία της ομαλής μετάβασης στη νέα ονοματολογία, διοργανώθηκε συνάντηση εργασίας το 2007 με αποκλειστικό αντικείμενο την εισαγωγή της NACE αναθ. 2 στα κράτη μέλη. Μια δεύτερη συνάντηση εργασίας διοργανώθηκε το Νοέμβριο του 2008, στο πλαίσιο της οποίας εξετάστηκε η πρόοδος όσον αφορά την εφαρμογή, ενώ λειτούργησε και φόρουμ συζήτησης.

3. αξιολογηση της συμμορφωσησ (εωσ το σεπτεμβριο του 2008)

3.1 Επισκόπηση

Τα ακόλουθα κράτη μέλη έχουν λάβει όλα τα απαραίτητα μέτρα για να συμμορφωθούν πλήρως με τον κανονισμό: Βέλγιο, Βουλγαρία, Τσεχική Δημοκρατία, Δανία, Γερμανία, Εσθονία, Ισπανία, Γαλλία, Ιταλία, Κύπρος, Λετονία, Λιθουανία, Λουξεμβούργο, Μάλτα, Πολωνία, Πορτογαλία, Ρουμανία, Σλοβενία, Σλοβακία και Ηνωμένο Βασίλειο. Οι Κάτω Χώρες έχουν επίσης παραδώσει στοιχεία επαρκούς ποιότητας κατά την περίοδο αναφοράς, αν και με εξαιρετικά μεγάλη καθυστέρηση για σχεδόν όλα τα τρίμηνα· κατά συνέπεια, οι Κάτω Χώρες δεν συμμορφώθηκαν με την απαίτηση περί επικαιρότητας που ορίζεται στον κανονισμό. Η Ουγγαρία, η Φινλανδία και η Σουηδία παρέδιδαν τακτικά στοιχεία, αλλά δεν συμμορφώνονται πλήρως, σε διαφορετικό βαθμό, με τους ορισμούς του ΔΚΕ όπως περιγράφονται λεπτομερώς παρακάτω. Η Ιρλανδία, επίσης, δεν συμμορφώνεται πλήρως με τις απαιτήσεις περί ακρίβειας του ΔΚΕ και, επιπλέον, δεν παρείχε εγκαίρως στοιχεία για όλα τα τρίμηνα του 2008. Η Ελλάδα και η Αυστρία έχουν παράσχει εγκαίρως στοιχεία για το σύνολο σχεδόν της περιόδου αναφοράς, αλλά επί του παρόντος αναθεωρούν το ΔΚΕ για λόγους βελτίωσης της ποιότητας. Συνολικά, αυτό το αποτέλεσμα συνιστά βελτίωση σε σύγκριση με την κατάσταση που περιγράφηκε στην έκθεση του 2006, όπου – πέραν σοβαρότερων προβλημάτων ποιότητας – έλειπαν αρκετές σειρές αναδρομικών στοιχείων, καθώς και σειρές διορθωμένες εποχικά και ως προς τις εργάσιμες ημέρες.

3.2 Λεπτομερή στοιχεία ελλείψεων σχετικά με την ποιότητα

3.2.1 Ακρίβεια

Οι ανησυχίες περί της ακρίβειας μπορούν να αφορούν ποικίλες πτυχές του ΔΚΕ. Γενικά, αφορούν ελλείψεις των στοιχείων πηγών και μπορούν να έχουν ως συνέπεια υψηλό βαθμό μεταβλητότητας των σειρών του ΔΚΕ. Επίσης, τα ανακριβή στοιχεία μπορεί να μην είναι πλήρως συγκρίσιμα με τα στοιχεία άλλων κρατών μελών, γεγονός που μπορεί να οδηγήσει, επιπροσθέτως, σε ασυνέπειες μεταξύ του ΔΚΕ και άλλων πηγών στοιχείων οι οποίες μετρούν παρόμοιες πτυχές (π.χ. εξέλιξη του ωρομισθίου των εργαζομένων). Γενικά, τα κράτη μέλη πραγματεύονται τα γνωστά προβλήματα σχετικά με την ακρίβεια στο πλαίσιο της ετήσιας έκθεσης ποιότητας και η Επιτροπή (Eurostat) παρακολουθεί την πραγματοποιηθείσα ή την επιδιωκόμενη πρόοδο στο πλαίσιο της εφαρμογής καλύτερων πηγών.

Επί του παρόντος, έξι κράτη μέλη παρουσιάζουν προβλήματα ακρίβειας. Η Ιρλανδία, η Ουγγαρία, η Φινλανδία και η Σουηδία δεν διαθέτουν επί του παρόντος τα κατάλληλα στοιχεία πηγών τα οποία θα τους επέτρεπαν να συμμορφώνονται πλήρως με τον κανονισμό.[4] Τα στοιχεία ΔΚΕ που παρέδωσε η Ελλάδα εμφανίζουν ανεξήγητους ρυθμούς ανάπτυξης οι οποίοι δεν είναι συμβατοί με τις εξελίξεις στην αγορά εργασίας. Η Αυστρία έχει σταματήσει, για τους ίδιους λόγους, να παραδίδει στοιχεία και διερευνά επί του παρόντος τις πηγές των εν λόγω προβλημάτων ποιότητας.

Ιρλανδία: Το μέτρο που χρησιμοποιείται είναι οι αμειφθείσες ώρες αντί των ωρών εργασίας. Οι μη τακτικές αμοιβές των υπαλλήλων δεν περιλαμβάνονται στον δείκτη. Αυτό είναι κάτι που πρέπει να αλλάξει μόλις καταστεί εφικτή η χρήση της νέας πηγής στοιχείων (έχει προγραμματιστεί για το 2009) για όλες τις οικονομικές δραστηριότητες. Επίσης, η σειρά δεν καλύπτει όλους τους εργαζομένους αλλά έχει κατώτερο όριο για τις επιχειρήσεις με 10 ή περισσότερους εργαζομένους για τους τομείς της βιομηχανίας (NACE Γ, Δ και Ε) και των κατασκευών (NACE ΣΤ). Οι τομείς των υπηρεσιών (NACE Ζ, H, Θ, ΙΑ) έχουν κατώτερο όριο για τις υπηρεσίες, ήτοι για τις επιχειρήσεις με πέντε ή περισσότερους εργαζομένους, ενώ η NACE Ι (ενδιάμεσοι χρηματοπιστωτικοί οργανισμοί) καλύπτει μόνο τις τραπεζικές επιχειρήσεις, τις ασφαλιστικές εταιρείες και τις εταιρείες στεγαστικής πίστης.

Ελλάδα: Υψηλός βαθμός μεταβλητότητας των σειρών ΔΚΕ και ευρείες αναθεωρήσεις. Μέχρι στιγμής, δεν παρασχέθηκαν επαρκείς διευκρινήσεις για την υπερβολική μεταβλητότητα. Επιπλέον, η ετήσια έκθεση ποιότητας δεν παραδόθηκε το 2007, ούτε το 2008· η έκθεση που απεστάλη το 2006 είναι υπερβολικά συνοπτική ώστε να επιτρέψει την εξαγωγή οποιουδήποτε συμπεράσματος όσον αφορά τις αιτίες των προβλημάτων ακρίβειας.

Ουγγαρία: Τα στοιχεία αφορούν ιδιωτικές επιχειρήσεις που απασχολούν τουλάχιστον 5 άτομα καθώς και κυβερνητικούς οργανισμούς κάθε τάξης μεγέθους.

Αυστρία: Το Σεπτέμβριο του 2008, η παράδοση στοιχείων διακόπηκε λόγω αναξιόπιστων και μεταβλητών αποτελεσμάτων.

Φινλανδία: Τα στοιχεία αφορούν μόνο εργαζομένους πλήρους απασχόλησης. Η τριμηνιαία μεταβολή του κόστους εργασίας από το πρώτο τρίμηνο του 2005 μετρήθηκε βάσει της αλλαγής των αποδοχών για τον κανονικό χρόνο εργασίας. Προκειμένου να υπολογιστεί η ετήσια μεταβολή στον δείκτη κόστους εργασίας, χρησιμοποιήθηκαν η έρευνα για το εργατικό δυναμικό, οι στατιστικές για τη διάρθρωση των αποδοχών και τα στοιχεία για τους εθνικούς λογαριασμούς. Γενικά, υπάρχουν σημαντικές καθυστερήσεις – έως 2 έτη – σε αρκετές από τις πηγές που χρησιμοποιήθηκαν για την κατάρτιση του ΔΚΕ. Κατά συνέπεια, στο πλαίσιο της τρέχουσας εφαρμογής του δείκτη κόστους εργασίας στη Φινλανδία δεν συνυπολογίζεται πλήρως η βραχυπρόθεσμη εξέλιξη του ωριαίου κόστους εργασίας με την επιθυμητή ακρίβεια, ενώ οι ευρείες αναθεωρήσεις περιορίζουν τη χρησιμότητά του.

Σουηδία: Τα επιμίσθια δεν περιλαμβάνονται στη μέτρηση του κόστους εργασίας. Τα στοιχεία καλύπτουν μόνο τον ιδιωτικό τομέα.

3.2.2 Επικαιρότητα

Η επικαιρότητα συνέχισε να βελτιώνεται από την τελευταία έκθεση του 2006. Εντούτοις, για μια σειρά λόγους, αρκετά κράτη μέλη δεν παρέδωσαν το ΔΚΕ εγκαίρως (70 ημέρες μετά το τρίμηνο αναφοράς) για κάποια τρίμηνα. Η επικαιρότητα είναι στοιχείο κρίσιμης σημασίας δεδομένου ότι οι καθυστερήσεις στην παράδοση των στοιχείων έχουν ως αποτέλεσμα τη χρήση εκτιμήσεων για τις συνολικές στατιστικές της Ευρωπαϊκής Ένωσης και της ευρωζώνης. Αυτό μπορεί να επισύρει περιττές ευρείες αναθεωρήσεις. Παρακάτω παρατίθενται τα κράτη μέλη που παρέδωσαν τα στοιχεία τόσο καθυστερημένα (> t+75) ώστε δεν ήταν εφικτή η συμπερίληψή τους στο τριμηνιαίο δελτίο τύπου που εκδίδει η Επιτροπή, ενώ χρειάστηκε να χρησιμοποιηθούν κατά προσέγγιση εκτιμήσεις των τιμών του ΔΚΕ των αντίστοιχων χωρών για τα συνολικά στατιστικά στοιχεία της Ευρωπαϊκής Ένωσης και της ευρωζώνης που δημοσιεύτηκαν για το συγκεκριμένο τρίμηνο.

Βέλγιο: Δεν παρέδωσε εγκαίρως τα στοιχεία σε τρεις περιπτώσεις κατά την περίοδο αναφοράς. Μετά από κάποια βελτίωση της κατάστασης σε σχέση με την έκθεση του 2006, διάφοροι περιστασιακοί παράγοντες είχαν ως αποτέλεσμα την καθυστερημένη παράδοση του ΔΚΕ το πρώτο μισό της περιόδου αναφοράς του 2008. Αναμένεται η έγκαιρη παράδοση για το τρίτο τρίμηνο αναφοράς του 2008.

Κύπρος, Ιταλία, Λουξεμβούργο: Δεν παρέδωσαν εγκαίρως τα στοιχεία σε μία περίπτωση. Αυτό δεν οφείλεται σε διαρθρωτικό πρόβλημα κατάρτισης και, ως εκ τούτου, αναμένεται ότι η εν λόγω περίπτωση θα παραμείνει περιστασιακή μη συμμόρφωση.

Ιρλανδία: Δεν παρέδωσε τα στοιχεία εγκαίρως σε τρεις περιπτώσεις. Η παράδοση δεν αναμένεται να ξεκινήσει εκ νέου πριν το 2009.

Ελλάδα: Δεν παρέδωσε τα στοιχεία εγκαίρως σε τρεις περιπτώσεις. Αυτό δεν οφείλεται σε διαρθρωτικό πρόβλημα κατάρτισης και, ως εκ τούτου, αναμένεται ότι οι εν λόγω περιπτώσεις θα παραμείνουν περιστασιακή μη συμμόρφωση.

Κάτω Χώρες: Μείζουσα μη συμμόρφωση το 2007. Κατά την περίοδο αναφοράς, η παράδοση των στοιχείων σημείωσε υπερβολική καθυστέρηση για πέντε τρίμηνα. Εντούτοις, η έγκαιρη παράδοση των στοιχείων αποκαταστάθηκε το τρίμηνο αναφοράς 2008Q1.

Αυστρία: Δεν παρέδωσε τα στοιχεία εγκαίρως σε τρεις περιπτώσεις κατά την περίοδο αναφοράς λόγω ελλείψεων σχετικά με την ποιότητα και ανεξήγητης μεταβλητότητας των στοιχείων. Η συνεπής χρονικά παράδοση αναμένεται να αποκατασταθεί το τρίμηνο αναφοράς 2008Q4.

3.2.3 Συνοχή

Στην ετήσια έκθεση ποιότητας, ζητείται από τα κράτη μέλη να συγκρίνουν τους ρυθμούς ανάπτυξης του ΔΚΕ με τους ρυθμούς ανάπτυξης του ωρομίσθιου των εργαζομένων των εθνικών λογαριασμών (ορισμός ESA95). Και οι δυο συλλογές στοιχείων μετρούν το ίδιο φαινόμενο με μικρές αποκλίσεις όσον αφορά τους ορισμούς, και υψηλότερο επίπεδο διαθέσιμων λεπτομερειών για το ΔΚΕ για τον οποίο συνήθως χρησιμοποιούνται άλλες ή πρόσθετες πηγές. Ως εκ τούτου, δεν είναι δυνατόν να αναμένεται πλήρης συνοχή. Εντούτοις, ρυθμοί ανάπτυξης που κινούνται προς την ίδια κατεύθυνση και είναι συγκρίσιμου μεγέθους υποδεικνύουν ότι η ποιότητα των στοιχείων ΔΚΕ είναι συγκρίσιμη με την ποιότητα των στοιχείων εθνικών λογαριασμών. Ο βαθμός συνοχής αποτελεί, συνεπώς, καλό δείκτη της ποιότητας των στοιχείων ΔΚΕ. Δεδομένου ότι δεν καταρτίζουν όλα τα κράτη μέλη στοιχεία τριμήνου για το ωρομίσθιο των εργαζομένων (στοιχεία εθνικών λογαριασμών), δεν είναι εφικτή η πλήρης επισκόπηση της συνοχής. Η ακόλουθη επισκόπηση βασίζεται στις εκθέσεις ποιότητας του 2007.

Γερμανία, Μάλτα: Υψηλός βαθμός συνοχής, αφού πηγή για την κατάρτιση του ΔΚΕ είναι οι εθνικοί λογαριασμοί.

Βουλγαρία, Κύπρος, Τσεχική Δημοκρατία, Δανία, Εσθονία, Γαλλία, Λιθουανία, Λουξεμβούργο, Πολωνία, Ρουμανία, Σλοβενία: Επαρκής βαθμός συνοχής. Οι δείκτες των ρυθμών ανάπτυξης είναι γενικά ίδιοι, ενώ οι ρυθμοί ανάπτυξης είναι παρόμοιου μεγέθους.

Φινλανδία: Χαμηλός βαθμός συνοχής· μεγάλες διαφορές στους ρυθμούς ανάπτυξης και των δυο πηγών. Οι εν λόγω διαφορές μπορούν να αποδοθούν στα προβλήματα ακρίβειας του ΔΚΕ που περιγράφηκαν λεπτομερώς παραπάνω.

Βέλγιο, Ισπανία, Ελλάδα, Ιταλία, Λετονία, Κάτω Χώρες, Πορτογαλία, Σουηδία, Σλοβενία, Σλοβακία, Ηνωμένο Βασίλειο: Δεν υπάρχουν διαθέσιμα στοιχεία εθνικών λογαριασμών τριμήνου ή δεν αναφέρονται στην έκθεση ποιότητας.

4. Συμπερασματα

Συνολικά, ο βαθμός συμμόρφωσης με τον κανονισμό παρουσίασε αύξηση σε σχέση με την προηγούμενη έκθεση το 2006. Όλα τα κράτη μέλη συνέχισαν να διαθέτουν πόρους σε ενέργειες εφαρμογής με σκοπό να επιτύχουν σειρές δεικτών με μεγαλύτερη συγκρισιμότητα και επικαιρότητα. Αυτό είχε ως αποτέλεσμα τη σαφή βελτίωση της συνολικής ποιότητας και, ως εκ τούτου, τη δυνατότητα αξιοποίησης των στοιχείων.

Στο μεταξύ, παραδόθηκαν όλες οι σειρές αναδρομικών στοιχείων που έλειπαν καθώς και οι εποχικά και ως προς τις εργάσιμες ημέρες διορθωμένες σειρές. Η επικαιρότητα της παράδοσης των στοιχείων βελτιώθηκε και μειώθηκε ο αριθμός των κρατών μελών με προβλήματα ακρίβειας, Εντούτοις, εννέα κράτη μέλη συνεχίζουν να παρουσιάζουν ελλείψεις όσον αφορά μια ή περισσότερες πτυχές της ποιότητας του ΔΚΕ. Όσον αφορά τρία κράτη μέλη, οι εν λόγω ελλείψεις οφείλονται μόνο στην περιστασιακή καθυστέρηση της παράδοσης των στοιχείων και, ως εκ τούτου, είναι μεταβατικού χαρακτήρα. Έξι κράτη μέλη αντιμετωπίζουν σοβαρότερα προβλήματα όσον αφορά την πτυχή της ποιότητας που σχετίζεται με την ακρίβεια. Αυτό αποτελεί βελτίωση σε σχέση με την κατάσταση το 2006, όταν 10 κράτη μέλη ανέφεραν προβλήματα ακρίβειας.

Η Επιτροπή (Eurostat) παρότρυνε τα κράτη μέλη να επιταχύνουν τις προσπάθειες βελτίωσής τους. Η Επιτροπή θα παρακολουθεί τακτικά τα εκκρεμή θέματα μη συμμόρφωσης και ποιότητας μέσω των στοιχείων που παραδίδονται και άλλων εθνικών εγγράφων. Σε περιπτώσεις όπου δεν έχει σημειωθεί η επιθυμητή ή η επιδιωκόμενη βελτίωση, η Επιτροπή θα επικοινωνεί με τις αντίστοιχες εθνικές αρχές και θα λαμβάνει τα απαραίτητα μέτρα για την επιβολή της συμμόρφωσης.

ΠΑΡΑΡΤΗΜΑ

Αναλυτικά στοιχεία σχετικά με τις επικείμενες εθνικές δραστηριότητες βελτίωσης

Ιρλανδία

Η Ιρλανδία έχει ξεκινήσει διαδικασία υλοποίησης στρατηγικής με σκοπό τη βελτίωση της κάλυψης των πληροφοριών σχετικά με τις αποδοχές και το κόστος εργασίας.

Ένα στοιχείο είναι μια νέα τριμηνιαία έρευνα: η έρευνα αποδοχών, ωρών εργασίας και κόστους απασχόλησης (EHECS). Η εν λόγω έρευνα θα παρέχει συγκρίσιμα και επίκαιρα στοιχεία σχετικά με το κόστος εργασίας σε όλους τους τομείς της οικονομίας και θα μετρά τις αποδοχές και την απασχόληση κατά τρόπο περισσότερο περιεκτικό και συνεκτικό στους διάφορους τομείς. Θα αφορά επιχειρήσεις που απασχολούν τρία ή περισσότερα άτομα.

Η έρευνα θα συλλέγει στοιχεία για τα ημερομίσθια και τους μισθούς, τις εργοδοτικές κοινωνικές εισφορές και τις ώρες εργασίας για το σύνολο του τριμήνου. Η επέκταση της κάλυψης ώστε να συμπεριληφθεί το εν λόγω μη μισθολογικό κόστος, το οποίο δεν συμπεριλαμβάνεται παραδοσιακά ως αποδοχές, θα δώσει στην έρευνα τη δυνατότητα να παρουσιάσει ακριβέστερα το κόστος απασχόλησης και την πίεση στην ανταγωνιστικότητα.

Κύριο προϊόν της έρευνας θα είναι ένας δείκτης κόστους εργασίας ανά ώρα εργασίας, ενώ η έρευνα έχει σχεδιαστεί για την παρακολούθηση της βραχυπρόθεσμης μεταβολής του κόστους εργασίας. Δεδομένης της ανάλυσης που απαιτείται στο πλαίσιο της έρευνας, θα είναι εφικτή η τακτική διάδοση πληροφοριών σχετικά με τις ωριαίες αποδοχές με και άνευ επιμισθίων και ανά ευρεία επαγγελματική ομάδα.

Η έρευνα EHECS έχει σχεδιαστεί με σκοπό την ικανοποίηση των εθνικών αναγκών και των απαιτήσεων της Ευρωπαϊκής Ένωσης και, όταν τεθεί πλήρως σε εφαρμογή, η Ιρλανδία θα είναι σε θέση να παρέχει στοιχεία ΔΚΕ τα οποία θα συμμορφώνονται πλήρως με τον κανονισμό (ΕΚ) αριθ. 450/2003. Η νέα έρευνα EHECS θα έχει επίσης ως αποτέλεσμα, στο μέλλον, να καταστεί περιττή η διεξαγωγή ειδικής τετραετούς έρευνας για το κόστος του εργατικού δυναμικού (LCS).

Η έρευνα EHECS θα αντικαταστήσει τελικά όλες τις υφιστάμενες βραχυπρόθεσμες έρευνες αποδοχών τις οποίες διεξάγει επί του παρόντος το CSO. Η EHECS ξεκίνησε το 2005 για το βιομηχανικό και χρηματοπιστωτικό τομέα. Τα στοιχεία για τους εν λόγω τομείς είναι πλέον διαθέσιμα και χρησιμοποιούνται στην κατάρτιση του ΔΚΕ. Η συλλογή στοιχείων επεκτάθηκε για να καλύψει το δημόσιο τομέα και τον τομέα διανομής, αλλά προς το παρόν τα στοιχεία αυτά δεν χρησιμοποιούνται. Έως το 2009, η έρευνα EHECS θα καλύπτει τους περισσότερους τομείς της οικονομίας από τη βιομηχανία έως τις προσωπικές υπηρεσίες (NACE Γ έως Ξ).

Ελλάδα

Η Επιτροπή παρότρυνε την Ελλάδα να λάβει άμεσα διορθωτικά μέτρα όσον αφορά τα θέματα ακρίβειας για το ΔΚΕ. Αναμένεται από την Ελλάδα να παρουσιάσει αναλυτικά στοιχεία των ενεργειών στις οποίες προτίθεται να προβεί.

Κάτω Χώρες

Η πηγή για την κατάρτιση του ΔΚΕ στις Κάτω Χώρες έχει αλλάξει κατά την περίοδο αναφοράς. Η τριμηνιαία ταχεία εκτίμηση βασιζόταν στο παρελθόν σε δείγμα των πρώιμων ανταποκρίσεων στην τριμηνιαία έρευνα για την απασχόληση και τους μισθούς. Στο μεταξύ, η τριμηνιαία έρευνα αντικαταστάθηκε από μηνιαίως επικαιροποιούμενο μητρώο για την απασχόληση, τους μισθούς και τις παροχές. Αν και η αρχική χρήση του εν λόγω νέου μητρώου είχε ως αποτέλεσμα μεγάλες καθυστερήσεις στην παράδοση των στοιχείων το 2007 και το 2008, θεωρείται ότι, μακροπρόθεσμα, η χρήση του θα επιφέρει πολύ ταχύτερη σύγκλιση με τις τελικές εκτιμήσεις, ήτοι, σημαντική μείωση της κλίμακας των αναθεωρήσεων των αριθμών του ΔΚΕ για τις Κάτω Χώρες. Από το δεύτερο τρίμηνο του 2008 και εξής τα στοιχεία θα παραδίδονται εντός της προθεσμίας που ορίζεται στον κανονισμό.

Αυστρία

Ξεκίνησε περιεκτικό πρόγραμμα βελτίωσης της ποιότητας για τον αυστριακό ΔΚΕ. Δεδομένου ότι για την κατάρτιση του ΔΚΕ χρησιμοποιούνται αρκετές πηγές στοιχείων διαφορετικής ποιότητας και στατιστικές μονάδες, συνεχίζουν να καταβάλλονται προσπάθειες εντοπισμού της αιτίας των υφιστάμενων παρατυπιών. Τα εν λόγω μέτρα περιλαμβάνουν την αξιολόγηση των χρησιμοποιούμενων μεθόδων υπολογισμού και των πηγών στοιχείων, καθώς και αξιολόγηση της συμμόρφωσης με τον κανονισμό. Έχει προγραμματιστεί η εκ νέου κατάρτιση του ΔΚΕ για το 4ο τρίμηνο του 2008 και για τα αναδρομικά στοιχεία που λείπουν το Μάρτιο του 2009.

Φινλανδία

Το φινλανδικό μοντέλο κατάρτισης του δείκτη κόστους εργασίας βασίζεται σε στοιχεία από διάφορες στατιστικές πηγές. Η ακρίβεια του δείκτη βελτιώνεται σταδιακά με κάθε αναθεώρηση, καθώς αρκετές στατιστικές πηγές καθίστανται διαθέσιμες μόνο με την πάροδο του χρόνου.

Το 2005, η στατιστική υπηρεσία της Φινλανδίας ξεκίνησε ένα σχέδιο για την εφαρμογή ενός νέου μοντέλου κατάρτισης του ΔΚΕ βάσει της απευθείας τριμηνιαίας συλλογής πρωτογενών στοιχείων από τις επιχειρήσεις. Με τη λήψη αυτών των μέτρων, η Φινλανδία αναμένεται να είναι σε θέση να συμμορφωθεί με τους κανονισμούς του ΔΚΕ από το 2009.

Σουηδία

Αρχής γενομένης με τα στοιχεία που καλύπτουν το πρώτο τρίμηνο του 2009, τα σουηδικά στοιχεία θα περιλαμβάνουν τα επιμίσθια, καθώς και το δημόσιο τομέα. Κατόπιν τούτου, η Σουηδία θα συμμορφώνεται πλήρως με τους κανονισμούς του ΔΚΕ.

[1] Ιστοτόπος της Eurostat: http://epp.eurostat.ec.europa.eu/

[2] Το τριμηνιαίο δελτίο τύπου δημοσιεύεται κατά τις ημερομηνίες που ορίζονται στο ημερολόγιο δημοσίευσης· και τα δυο περιλαμβάνονται στον ιστοτόπο της Eurostat

[3] COM(2006) 801 τελικό της 14.12.2006

[4] Ανατρέξτε στο παράρτημα για τις προγραμματισμένες ενέργειες για την Ιρλανδία, τη Φινλανδία και τη Σουηδία.